b'\n_START_ARTICLE_\nAppelsiini (hedelm\xc3\xa4)\n_START_PARAGRAPH_\nAppelsiini on appelsiinipuun (Citrus sinensis) hedelm\xc3\xa4. Kasvitieteess\xc3\xa4 appelsiinin hedelm\xc3\xa4 m\xc3\xa4\xc3\xa4ritell\xc3\xa4\xc3\xa4n marjaksi, koska se on pehme\xc3\xa4kuorinen, mehev\xc3\xa4 hedelm\xc3\xa4._NEWLINE_Appelsiini on py\xc3\xb6re\xc3\xa4, ja muiden sitrushedelmien tavoin se on jakautunut useampaan lohkoon. Kyps\xc3\xa4t appelsiinit ovat hyvi\xc3\xa4 C-vitamiinin l\xc3\xa4hteit\xc3\xa4._NEWLINE_Appelsiinit ovat yleens\xc3\xa4 oransseja. Appelsiini onkin joissain kieliss\xc3\xa4 antanut nimens\xc3\xa4 oranssille v\xc3\xa4rille. V\xc3\xa4rinnimi tulee alun perin ranskan sanasta orange, joka merkitsee sek\xc3\xa4 appelsiinia ett\xc3\xa4 sen v\xc3\xa4ri\xc3\xa4. Muutamat lajikkeet ovat kuitenkin sis\xc3\xa4lt\xc3\xa4 punaisia, ja niit\xc3\xa4 sanotaan veriappelsiineiksi.\n_START_SECTION_\nK\xc3\xa4ytt\xc3\xb6\n_START_PARAGRAPH_\nYleens\xc3\xa4 appelsiinin paksu kuori poistetaan ennen sy\xc3\xb6mist\xc3\xa4 ja hedelm\xc3\xa4st\xc3\xa4 sy\xc3\xb6d\xc3\xa4\xc3\xa4n vain hedelm\xc3\xa4liha. Appelsiinista voidaan my\xc3\xb6s puristaa mehua._NEWLINE_Hedelm\xc3\xa4n kuoren ohutta oranssista pintaa k\xc3\xa4ytet\xc3\xa4\xc3\xa4n mausteena ruoanlaitossa.\n_START_SECTION_\nTuotanto\n_START_PARAGRAPH_\nAppelsiineja vietiin vuonna 2005 eri maista yhteens\xc3\xa4 5,55 miljoonaa tonnia.  Suurimmat viej\xc3\xa4t olivat Etel\xc3\xa4-Afrikka ja Espanja. Muita merkitt\xc3\xa4vi\xc3\xa4 appelsiinivieji\xc3\xa4 ovat Yhdysvallat, Egypti, Marokko, Kreikka, Turkki ja Israel.'